## El Consell aprova el decret llei que establix ajudes directes a agricultors i ramaders per a combatre els efectes de la sequera per 17 milions d’euros

*** Estes mesures de suport al sector agrari s’adopten amb caràcter extraordinari davant el greu impacte generat per la guerra d’Ucraïna, les elevades temperatures i la sequera extrema
* Les ajudes es concediran de manera directa i l’import serà de 15 milions d’euros per a l’agricultura i de 2 per a la ramaderia**

El Consell ha aprovat el decret llei pel qual s’establixen ajudes directes a agricultors i ramaders en resposta a l’agreujament de les condicions del sector primari derivat de la guerra a Ucraïna i de les condicions climatològiques. En virtut d’esta iniciativa, es destinaran, amb caràcter extraordinari, un total de 17 milions d’euros.

La mesura s’adopta per a pal·liar les conseqüències perjudicials que estes circumstàncies han provocat en explotacions agrícoles i ramaderes, que han experimentat un descens en la producció i una minoració de la seua superfície cultivada.

Les ajudes s’atorgaran en la modalitat de concessió directa, sense intermediaris, amb la col·laboració de les cooperatives i les organitzacions professionals agràries, amb la finalitat d’arribar al màxim possible de persones beneficiàries.

De l’import total de les ajudes, es destinaran 2 milions d’euros a les explotacions ramaderes, i altres 15 milions, a l’agricultura. S’estima que les ajudes poden arribar a prop de 500 persones en el sector ramader i 29.500 en el sector agrícola, i beneficiar 175.000 hectàrees de cultiu.

En el cas del sector ramader, seran beneficiaris els productors de carn de boví, oví i caprí i els productors de llet de vaca, ovella i cabra.

Pel que respecta a l’agricultura, seran beneficiàries les persones titulars d’explotacions agràries els cultius de les quals siguen cereals, oleaginoses i proteaginoses en secà, i cultius permanents en secà.

Respecte de la quantia de les ajudes, s’estima que, de mitjana, cada explotació ramadera rebrà 4.000 euros, mentres que les explotacions agràries percebran des de 200 i fins a 4.500 euros en el cas de cultius herbacis i fins a 1.200 en el cas de cultius permanents.

Fecha: 24/09/2024